สัปเหร่อ (ภาพยนตร์)

สัปเหร่อ (อังกฤษ: The Undertaker) เป็นภาพยนตร์สยองขวัญ ตลก ดรามา ที่ออกฉายในปี พ.ศ. 2566 และเป็นภาพยนตร์ลำดับที่ 6 ภาคแยกในจักรวาลไทบ้าน เดอะซีรีส์ นำแสดงโดย ชาติชาย ชินศรี, สุธิดา บัวติก, นฤพล ใยอิ้ม และ อัจฉริยะ ศรีทา กำกับโดย ธิติ ศรีนวล ภาพยนตร์ได้นำเสนอเกี่ยวกับเรื่องของความเชื่อพื้นถิ่น วิถีชีวิตของอาชีพสัปเหร่อและพิธีกรรมเกี่ยวกับคนตายที่สัมพันธ์กับคติธรรมเรื่องของการปล่อยวาง

ภาพยนตร์เรื่องนี้ประสบความสำเร็จในแบบที่ไม่เคยมีมาก่อนของภาพยนตร์ไทยท้องถิ่นอีสาน เป็นภาพยนตร์ที่ทำเงินสูงสุดในประเทศไทยในรอบ 9 ปี นับตั้งแต่ภาพยนตร์ ไอฟาย..แต๊งกิ้ว..เลิฟยู้ ที่เข้าฉายเมื่อปี พ.ศ. 2557 รวมถึงเป็นหนึ่งในสิบอันดับภาพยนตร์ไทยที่ทำเงินสูงสุด ซึ่งเป็นภาพยนตร์จากบริษัทผู้สร้างอิสระเรื่องเดียวที่ติดอันดับดังกล่าว ทำเงินเฉพาะในเขตกรุงเทพมหานคร ปริมณฑล และจังหวัดเชียงใหม่ 245.1 ล้านบาท (ทำเงินรวมทั่วประเทศ 729.6 ล้านบาท) จากทุนสร้าง 15 ล้านบาท เป็นภาพยนตร์จากจักรวาลไทบ้านที่ทำเงินเปิดตัวได้สูงสุดและทำรายได้สูงสุด

"สัปเหร่อ 2" ภาคต่อโดยตรงของภาพยนตร์นี้ กำหนดออกฉายในวันที่ 12 กุมภาพันธ์ พ.ศ. 2569 ขณะที่ "ไทบ้าน เดอะซีรีส์ 3" ภาคต่อในจักรวาลหลัก กำลังอยู่ระหว่างการพัฒนา

เรื่องย่อ
เรื่องราวที่ต่อจากไทบ้าน เดอะซีรีส์ 2.2 ซึ่งเกิดขึ้นที่หมู่บ้านโนนคูณในจักรวาลไทบ้าน เล่าถึงชีวิต เจิด เด็กหนุ่มวัย 25 ปี ที่เรียนจบกฎหมายมา 7-8 ปี มีพ่อทำอาชีพสัปเหร่อ เขาหวังจะไปสอบเป็นทนาย แต่ต้องมาช่วยพ่อทำงานเป็นสัปเหร่อ เพราะพ่อมีอาการป่วย เจิดลังเลเพราะเป็นคนที่กลัวผีมาก ๆ แต่ต้องมาทำงานกับศพ

เซียง ผู้อกหักจากคนรักและพยายามบวชเพื่อลืมแฟนเก่า คือ ใบข้าว แต่สุดท้าย เซียงต้องมาเจ็บปวดเพราะใบข้าวตาย จึงทำใจไม่ได้ และหาวิธีที่จะเจอกับใบข้าวในโลกหลังความตาย เซียงเรียนรู้และศึกษาทฤษฎีต่าง ๆ เกี่ยวกับการเจอคนที่ตายไปแล้ว รวมถึงไปปรึกษาพ่อของเจิดเรื่องการทำพิธีถอดจิตไปโลกความฝัน ซึ่งสามารถเจอคนที่ตายไปแล้วได้ พ่อของเจิดมีข้อแลกเปลี่ยนในการทำพิธีให้โดยเซียงต้องมาช่วยเจิดทำงานเป็นสัปเหร่อ เซียงเป็นคนสุดท้ายที่พ่อของเจิดจะได้ทำพิธีถอดจิตให้ก่อนตาย สุดท้ายทุกอย่างมีเวลาของมัน มันคือธรรมชาติของความจริง ทุกคนเรียนรู้และเข้าใจ การยื้อ และการเสียคนที่รักจากไป

 นักแสดง 
 ชาติชาย ชินศรี รับบท เซียง
 นฤพล ใยอิ้ม รับบท เจิด
 อัจฉริยะ ศรีทา รับบท สัปเหร่อศักดิ์ (พ่อของเจิดและหมอแจ็ค)
 สุธิดา บัวติก รับบท ใบข้าว (แฟนเก่าของเซียง)
 ณัฐวุฒิ แสนยะบุตร รับบท จาลอด (ลอด)
 ธนาดล บัวระบัติ รับบท มืด (น้องชายของจาลอด)
 ชมภูมาตย์ ผ่องสนาม รับบท ปริม (ผู้หญิงที่แอบชอบเซียง)
 นาราภัทร งดงาม รับบท หมอแจ็ค
 สมชาย สายอุทา รับบท พระป่อง / เฮียป่อง (อดีตนักธุรกิจ, เพื่อนสนิทของจาลอด)
 ภูวเนตร สีชมภู รับบท เฮิร์บ
 คำตัน จินดามล รับบท ผู้ใหญ่คำตัน (พ่อของเฮียป่อง)
 บุญเทา กัญญะพิลา รับบท ยายจ่อย (ยายของจาลอด)
 พัชนิยา ทานาลาด รับบท แม่ของใบข้าว
 ทิพารมย์ ยี่วาศรี รับบท เวิร์ค (น้องสาวของใบข้าว)
 สรรพ์พร สมชื่อ รับบท แฟนของใบข้าว
 กฤช จันทร์หนองสรวง รับบท เดอะแก๊ง แมน
 อนุชิต สองศรี รับบท เดอะแก๊ง แบล็คกี้
 วุฒิไกร ดีเสมอ รับบท เดอะแก๊ง วุฒิซ่า
 กันตพงศ์ งานปัญญา รับบท เดอะแก๊ง แหลมสิงห์
 สงกรานต์ สิทธิ รับบท บิว
 ณัฐกานต์ ปินะถา รับบท แก้ม (อดีตหัวหน้าห้อง, น้องสาวของปริม)
 กิตตินันท์ ห่วงสมบัติเจริญ รับบท แชมป์ (อดีตบักพิซซ่า)

 นักแสดงรับเชิญ 
 ธิติ ศรีนวล รับบท โรเบิร์ต (คนบ้า)
 ธันวาพร นาสมบัติ รับบท ครูแก้ว
 สิริอมร อ่อนคูณ รับบท หมอปลาวาฬ
 สิทธิโชค รัศมี รับบท ตำรวจเพียว
 รำไพ จินดามล รับบท แม่ของเฮียป่อง
 ชัย ชัยรัตน์ รับบท น้าของใบข้าว
 สิริพงศ์ อังคสกุลเกียรติ รับบท คนงาน

 เพลงประกอบภาพยนตร์ 

 "น้ำตา" ขับร้องโดย ปรีชา ปัดภัย และ กระต่าย พรรณิภา
 "หล่าคำเอย" ขับร้องโดย ศาล สานศิลป์
 "ยื้อ" ขับร้องโดย ปรีชา ปัดภัย

 ภาคต่อ 

ธิติ ศรีนวล ได้ออกมาเปิดเผยว่า กำลังเตรียมสร้างภาพยนตร์สัปเหร่อ ภาค 2 ซึ่งจะมีการฉายในโรงภาพยนตร์ปี พ.ศ. 2568 ได้โพสต์ภาพลงในเฟซบุ๊กส่วนตัว พร้อมระบุข้อความว่า “พรีเซนต์บทสัปเหร่อ2 ผ่านแล้ว พบกันปี 2568 นี้นะครับและต่อมาในเดือนพฤษภาคมได้โพสต์ใบปิดภาพยนตร์ภาค 2 โดยมีนักแสดงหน้าใหม่ที่เข้ามาร่วมสมทบด้วย อาทิ ภูวศิษฐ์ อนันต์พรสิริ และ อิษยา ฮอสุวรรณ

ต่อมาธิติได้โพสต์ภาพลงใน เฟซบุ๊กส่วนตัว พร้อมระบุข้อความว่า "ปิดกล้องสัปเหร่อ2 แล้วนะ ขอบคุณทีมงานและนักแสดงทุกๆคนมากๆนะครับ ขอบคุณจริงๆ รักนะครับ" และ ทางเพจ เฟซบุ๊ก ของ Taibaan ได้อัพเดทวันฉายภาพยนตร์เป็นวันที่ 12 กุมภาพันธ์ พ.ศ. 2569 ซึ่งเลื่อนจากเดิมที่กำหนดฉาย วันที่ 6 พฤศจิกายน พ.ศ. 2568

 อ้างอิง 



 สัปเหร่อ ทางเว็บไซต์ สมาคมผู้กำกับ" 
 สัปเหร่อ ทางเว็บไซต์ คอนเทนท์ไทยแลนด์ (กระทรวงวัฒนธรรม)
 สัปเหร่อ ทางเว็บไซต์ ไทยบันเทิง


หมวดหมู่:ภาพยนตร์ไทยที่ออกฉายในปี พ.ศ. 2566
หมวดหมู่:ภาพยนตร์ที่มีฉากในจังหวัดศรีสะเกษ
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ที่กำกับโดย ธิติ ศรีนวล
หมวดหมู่:ผู้ชนะรางวัลภาพยนตร์ยอดเยี่ยมสุพรรณหงส์
หมวดหมู่:ภาพยนตร์ไทยที่ทำรายได้เกิน 100 ล้านบาท
หมวดหมู่:ภาพยนตร์ภาษาไทยในคริสต์ทศวรรษ 2020